บลจ.ทิสโก้ ขายทริกเกอร์ฟันด์ Healthcare
บลจ.ทิสโก้ ออกทริกเกอร์ฟันด์ Healthcare สหรัฐตั้งเป้าเลิกโครงการที่ 10.50 บ./หน่วยใน 5 เดือน เสนอขายวันนี้-28 มี.ค.60
23 เม.ย. 2560

นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ กล่าวว่า บริษัทจะออกกองทุนเปิด ทิสโก้ยูเอส Healthcare ทริกเกอร์5M#2  (THCT5M2) ซึ่งเป็นทริกเกอร์ฟันด์เพื่อลงทุนเฉพาะเจาะจงหมวดอุตสาหกรรมธุรกิจสุขภาพ (Healthcare) ในตลาดหุ้นสหรัฐฯ มีเป้าหมายเลิกโครงการที่ 10.50 บาท/หน่วย ภายในเวลา 5 เดือน โดยเสนอขายครั้งแรก (IPO) วันนี้ -28 มี.ค.นี้
ขณะที่มองกลุ่ม Healthcare ยังปรับตัวน้อยกว่าตลาดหุ้นสหรัฐฯในภาพรวม (Laggard)  โดยปัจจุบัน P/E ของกลุ่มธุรกิจดังกล่าว ยังตามหลัง P/E ของ S&amp;P500 อยู่มากกว่า 10% จึงนับว่า Valuation ยังถูก และยังมี Upside เหลืออีกพอสมควร จึงมองเป็นโอกาสลงทุน
อย่างไรก็ตาม ภายในช่วงเวลา 5 เดือน ผู้ถือหน่วยลงทุนไม่สามารถขายคืนหน่วยลงทุนได้ แต่หากกองทุนไม่ถึงเป้าหมายภายในระยะเวลาที่กำหนด จะเปิดให้ผู้ถือหน่วยลงทุนสามารถซื้อขายได้ทุกวันทำการโดยที่เป้าหมายยังดำเนินต่อไป ซึ่งการกำหนดเป้าหมายดังกล่าวไม่ใช่ประมาณการหรือการรับประกันผลตอบแทนเมื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง
“หลังจากการเลือกตั้งสหรัฐฯ ตลาดหุ้นก็ปรับตัวขึ้นอย่างต่อเนื่อง ขณะที่หุ้นกลุ่ม Healthcare ยังเป็น Sector ที่ Laggard ตลาดหุ้นโดยภาพรวม อย่างไรก็ดี เนื่องจากความกังวลต่อมาตรการการควบคุมราคายาเริ่มผ่อนคลายลง จึงทำให้หุ้นกลุ่มดังกล่าวกลับมามีความน่าสนใจ โดยซื้อ-ขายกันที่ P/E ระดับต่ำกว่า P/E ของ S&amp;P500 มากกว่า 10% นอกจากนี้ ยังคาดว่าธุรกิจในกลุ่ม Healthcare จะได้รับประโยชน์โดยตรงจากนโยบายการลดภาษีนิติบุคคล และการลดภาษีการโอนผลกำไรกลับเข้าประเทศของประธานาธิบดี โดนัลด์ ทรัมป์ ซึ่งเป็นโอกาสที่บริษัทในกลุ่มดังกล่าวจะนำเงินกลับเข้ามาซื้อหุ้นตนเอง ซึ่งจะส่งผลให้ราคาหุ้นของบริษัทในกลุ่ม Healthcare มีโอกาสปรับตัวสูงขึ้น”นายสาห์รัช กล่าว
ทั้งนี้ กองทุนเปิด ทิสโก้ ยูเอส Healthcare ทริกเกอร์ 5M#2  จะลงทุนในหน่วยลงทุนของกองทุน Health Care Select Sector SPDR Fund เป็นกองทุนหลัก ซึ่งเป็นกองทุน ETF ที่จดทะเบียนซื้อขายในตลาดหลักทรัพย์นิวยอร์ก กองทุนจึงอาจมีความเสี่ยงด้านอัตราแลกเปลี่ยนจากการลงทุนในต่างประเทศ ซึ่งกองทุนมีนโยบายป้องกันความเสี่ยงด้านอัตราแลกเปลี่ยนตามดุลยพินิจของผู้จัดการกองทุนรวม